Behi fuu ɔ, a tsɛɔ nɔ ko nɛ e gbaa blɔ kɛ yaa he ko nɛ́ nɔ ko yɛ lejɛ ɔ hyɛ nɛ́ ni kpahi hu nyɛɛɔ e se ɔ ke "blɔ gbalɔ." Yesu ngɛ kaa blɔ gbalɔ, ejakaa a tsɔ lɛ kɛ ba zugba a nɔ nɛ e ba tsu yi wami hemi sɔmɔmi ní tsumi, nɛ e kɛ bli blɔ ha adesahi konɛ a ná kpɔmi. (Mateo 20:28) Mwɔnɛ ɔ, e se nyɛɛli ɔmɛ hu ngɛ lɛ kasee nɛ a kɛ be fuu ngɛ 'nihi kaseli pee.' (Mateo 28:19, 20) A ti ni komɛ nyɛ ngɛ nɔ́ nɛ wa tsɛɛ ke blɔ gbami ní tsumi ɔ tsue.
Blɔ gbalɔ ji nɔ ko nɛ e kɛ e be tsuo fiɛɛɔ. Yehowa Odasefohi tsuo fiɛɛɔ sane kpakpa a. Se a kpɛti ni komɛ to a si himi he blɔ nya konɛ a sɔmɔ kaa daa blɔ gbali nɛ́ a kɛ ngmlɛfia 70 nɛ fiɛɛ daa nyɔhiɔ. Nihi fuu kpa he lo nya ní tsumihi nɛ a kɛ a be tsuo tsuɔ ɔ tsumi nɛ a hla he lo nya ní tsumi nɛ a kɛ be bɔɔ pɛ tsuɔ. A hlaa ni komɛ hu konɛ a ya sɔmɔ kaa blɔ gbali klɛdɛɛ ngɛ hehi nɛ Matsɛ Yemi fiɛɛli fuu a he hia ngɛ nɛ a kɛ ngmlɛfia 130 loo nɔ́ nɛ hiɛ pe jã fiɛɛɔ daa nyɔhiɔ. Blɔ gbali ɔmɛ a bua jɔ kaa a maa pee a si himi hlɛhlɛɛhlɛ, nɛ a ngɛ hɛ kɛ nɔ fɔmi ngɛ Yehowa mi kaa e ma ha mɛ a si himi mi hiami níhi. (Mateo 6:31-33; 1 Timoteo 6:6-8) Ke nihi nɛ a be nyɛe ma sɔmɔ kaa daa blɔ gbali loo blɔ gbali klɛdɛɛ ɔ ma nyɛ ɔ, a sɔmɔɔ kaa blɔ gbali a wali nɛ a kɛ ngmlɛfia 30 loo 50 fiɛɛɔ ngɛ nyɔhiɔ ko mi.
Nɔ́ nɛ woɔ blɔ gbalɔ he wami ji suɔmi nɛ e ngɛ kɛ ha Mawu kɛ nihi. Kaa bɔ nɛ Yesu yɔse ɔ, wɔ hu wa yɔse kaa mwɔnɛ ɔ, nihi babauu ngɛ hlae wawɛɛ kaa a maa le Mawu kɛ e yi mi tomihi a he ní. (Marko 6:34) Wa ngɛ nile nɛ ma nyɛ maa ye bua mɛ amlɔ nɛ ɔ, nɛ ma ha nɛ a ná hɛ kɛ nɔ fɔmi nitsɛnitsɛ kɛ ha hwɔɔ se. Suɔmi nɛ blɔ gbalɔ ko ngɛ ɔ woɔ lɛ he wami nɛ e jeɔ e tsui mi nɛ e kɛ e be, kɛ e he wami yeɔ bua nihi konɛ a le Mawu kɛ e yi mi tomihi. (Mateo 22:39; 1 Tesalonika Bi 2:8) Enɛ ɔ haa e hemi kɛ yemi mi waa, e hɛɛ lɛ kɛ suɔ Mawu he, nɛ e náa bua jɔmi fuu.
Mɛnɔ ji blɔ gbalɔ?
Mɛni woɔ ni komɛ he wami nɛ a sɔmɔɔ kaa daa blɔ gbali loo blɔ gbali klɛdɛɛ?